**GUVERNUL ROMÂNIEI**

**HOTĂRÂRE**

**privind aprobarea Programului Naţional INNOTECH STUDENT, finanțat în cadrul Programului Operaţional Capital Uman 2014 – 2020, Axa Prioritară – 6: Educație și competențe**

În temeiul art.108 din Constituţia României, republicată, şi al art.3 alin. 1 din Ordonanța de urgență a Guvernului nr 94/11.06.2020 pentru finanţarea din fonduri europene a unor Programe Naţionale,

**Guvernul României adoptă prezenta hotărâre****.**

**ART. 1**

Se aprobă Programul Naţional INNOTECH STUDENT, finanţat în cadrul Programului Operaţional Capital Uman 2014 – 2020, Axa Prioritară – 6: Educație și competențe, Obiectivul tematic 10: Efectuarea de investiții în domeniul educației, al formării și al formării profesionale în vederea dobândirii de competențe și a învățării pe tot parcursul vieții, Prioritatea de investiții 10.iv: Sporirea relevanței pe piața forțelor de muncă a educației și a sistemelor de formare, facilitarea tranziției de la educație la piața forțelor de muncă și consolidarea formării și a sistemelor de formare profesională, precum și a calității lor, inclusiv prin mecanisme de anticipare a competențelor, adaptarea programelor de învățământ și instituirea și dezvoltarea unor sisteme de învățare la locul de muncă, inclusiv a unor sisteme de învățare duală și programe de ucenicie, Obiectivul specific 6.13 Creșterea numărului absolvenților de învățământ terțiar universitar și non universitar care își găsesc un loc de muncă urmare a accesului la activități de învățare la un potențial loc de muncă / cercetare/ inovare, cu accent pe sectoarele economice cu potențial competitiv identificate conform SNC și domeniile de specializare inteligentă conform SNCDI.

**ART. 2**

(1) Valoarea Programului Naţional INNOTECH STUDENT alocată în cadrul Programului Operațional Capital Uman 2014 - 2020 este de 20.000.000 euro, din care contribuția Uniunii Europene (UE) este de 17.000.000 euro, corespunzând unei contribuții UE de 85%, iar contribuția națională este de 3.000.000 euro, corespunzând unei contribuții naționale de 15%.

(2) Valoarea Programului Naţional INNOTECH STUDENT poate fi suplimentată la 150 milioane euro, prin utilizarea mecanismului supra-contractării în conformitate cu prevederile art. 12 alin. (1) din Ordonanța de urgență a Guvernului nr. 40/2015 privind gestionarea financiară a fondurilor europene pentru perioada de programare 2014 - 2020, aprobată cu modificări și completări prin Legea nr. 105/2016, cu modificările şi completările ulterioare.

(3) Sumele angajate prin utilizarea mecanismului supra-contractării și care nu sunt decontate din alocarea Programului Operațional Capital Uman 2014-2020 sunt suportate din bugetul de stat, prin bugetul ordonatorului principal de credite al Programului Operațional Capital Uman 2014-2020.

**ART. 3**

Durata de implementare a Programului Naţional INNOTECH STUDENT este până la data de 31 decembrie 2023.

**ART.4**

(1) Obiectivul Programului Naţional INNOTECH STUDENT este creșterea numărului absolvenților de învățământ terțiar universitar și non universitar care își găsesc un loc de muncă, urmare accesului la activități de învățare la un potențial loc de muncă / cercetare/ inovare, cu accent pe sectoarele economice cu potențial competitiv identificate conform Strategiei naționale pentru competitivitate 2015-2020 (SNC), aprobată prin Hotărârea Guvernului nr. 775/2015, cu modificările ulterioare și domeniile de specializare inteligentă conform Strategiei naționale de cercetare, dezvoltare si inovare 2014 – 2020 (SNCDI), aprobată prin Hotărârea Guvernului nr. 929/2014, cu modificările şi completările ulterioare.

(2) Programul Naţional INNOTECH STUDENT contribuie la atingerea indicatorului de rezultat Cursanți/studenți care își găsesc un loc de muncă la încetarea calității de participant din cadrul Programului Operațional Capital Uman 2014-2020, în corelare cu numărul şi valoarea planurilor de afaceri finanţate în cadrul proiectelor selectate la finanţare conform regulilor de eligibilitate specifice prevăzute în Ghidul Solicitantului Condiții Specifice “Innotech Student”.

**ART. 5**

(1) Activităţile eligibile în cadrul Programului Naţional INNOTECH STUDENT sunt:

a) Campanie de informare a publicului cu privire la programul de formare antreprenorială, precum și cu privire la metodologia de selecție a grupului țintă și, ulterior, a planurilor de afaceri ce vor fi sprijinite în cadrul proiectului;

b) Selectarea grupului țintă ce va participa la cursurile organizate în cadrul programului de formare antreprenorială;

c) Derularea programului de formare antreprenorială;

d) Selectarea planurilor de afaceri ce vor fi finanțate în cadrul proiectului;

e) Organizarea și derularea de întreprinderi simulate;

f) Efectuarea de stagii de practică;

g) Furnizarea, de către administratorul schemei de antreprenoriat, a serviciilor personalizate de consiliere/ consultanță/ mentorat ulterior finalizării procesului de selecție a planurilor de afaceri;

h) Asigurarea înființării și demarării funcționării întreprinderilor ce vor realiza planurile de afaceri cu ajutor de minimis în cadrul proiectului;

i) Decontarea de către administratorul schemei de antreprenoriat a sumelor aferente implementării planurilor de afaceri selectate în cadrul proiectului;

j) Monitorizarea de către administratorul schemei de antreprenoriat a funcționării și dezvoltării afacerilor finanțate;

k) Asigurarea sustenabilității planurilor de afaceri in timpul perioadei de implementare a proiectului.

(2) Beneficiarii eligibili sunt:

a) studenți cu nivel al Clasificarii Internaționale Standard a Educației (ISCED) 5-7;

b) doctoranzi în ciclul de studii universitare de doctorat, respectiv studenţi doctoranzi;

c) cursanți cu nivel al Clasificarii Internaționale Standard a Educației (ISCED) 4, nivel de calificare 5, înmatriculați în colegiile organizate la nivelul instituțiilor de învățământ superior.

**ART. 6**

(1) Cheltuielile aferente înființării și funcționării afacerilor înființate în cadrul Programului Naţional INNOTECH STUDENT intră sub incidența ajutorului de minimis.

(2) Valoarea maximă acordată pentru planurile aprobate este de 100.000 euro/ plan de afaceri, reprezentând maximum 100% din totalul cheltuielilor eligibile și se acordă numai întreprinderilor înființate de persoanele ale căror planuri de afaceri sunt selectate.

(3) Regulile de acordare a ajutorului de minimis sunt prevăzute în cadrul schemei de ajutor de minimis "Innotech Student", aferentă Programului operaţional Capital uman 2014-2020, axa prioritară 6 "Educaţie şi competenţe", obiectivul specific 6.13 "Creşterea numărului absolvenţilor de învăţământ terţiar universitar şi nonuniversitar care îşi găsesc un loc de muncă urmare a accesului la activităţi de învăţare la un potenţial loc de muncă/cercetare/inovare, cu accent pe sectoarele economice cu potenţial competitiv identificate conform SNC şi domeniile de specializare inteligentă conform SNCDI", care respectă prevederile comunitare și naționale privind acordarea ajutorului de minimis.

**PRIM-MINISTRU**

**LUDOVIC ORBAN**